《赋雪》
宋代·李洪

阊阖风势饕，朔雪夜方积。
窗隙散明玑，瓦沟露微白。
讙譁竞儿散，跼蹐愁病客。
汉淮铁衣冷，勦敌要长策。
安得郭代公，英气压质勒。
又思李常侍，衔枚擒蔡贼。
仰宽黄屋忧，稍塞素餐责。
四郊正多垒，万室况艰食。
岂暇歌幽兰，但愿丰穱麦。
早晚休王师，奏凯献酋馘。

作者简介：[约公元一一六九年前后在世]字不详，本扬州人，后寓居海盐，李正民之子。生卒年均不详，约宋孝宗乾道中前后在世。工诗。历知温州、藤州。其馀事迹均不详。洪著有文集二十卷，今仅存芸庵类稿六卷，《四库总目》不及十之三四。其诗时露警秀，七律尤工。